IRPC ปัจจัยลบรุมปี'63 ขาดทุน 6,152 ลบ. ตั้งเป้ารุกธุรกิจอุปกรณ์การแพทย์ตอบโจทย์โควิด
IRPC ชี้ ไตรมาส 4 ปี'63 รายได้เริ่มขยับ ตามราคาปิโตรเคมีกลุ่มเวชภัณฑ์ -เครื่องใช้ในบ้าน แม้เผชิญโควิด-19 ระลอกสอง แต่ภาพรวมทั้งปียังขาดทุน 6.1 พันล้าน ปี'64 จับมือปตท.ผลิตวัตถุดิบเพื่อผลิตหน้ากาก-เครื่องมือแพทย์ เสนอจ่ายปันผล 0.06 บาทต่อหุ้น


10 ก.พ. 2564

นายชวลิต ทิพพาวนิช ประธานเจ้าหน้าที่บริหารและกรรมการผู้จัดการใหญ่ บริษัท ไออาร์พีซี จำกัด (มหาชน) หรือ IRPC เปิดเผยว่า ผลประกอบการไตรมาส4ปี 2563 บริษัทฯ มีรายได้จากการขายสุทธิ 40,661 ล้านบาท เพิ่มขึ้นร้อยละ 8 จากไตรมาสก่อน เป็นผลมาจากราคาขายที่เพิ่มขึ้นตามราคาน้ำมันดิบที่ปรับตัวสูงขึ้น โดยมี Market GIM อยู่ที่ 6,144 ล้านบาท (11.01 ดอลลาร์สหรัฐต่อบาร์เรล) เพิ่มขึ้นร้อยละ 24 จากส่วนต่างราคาผลิตภัณฑ์กลุ่มปิโตรเคมีปรับตัวสูงขึ้น โดยเฉพาะกลุ่มเวชภัณฑ์ กลุ่มบรรจุภัณฑ์ และกลุ่มเครื่องใช้ในบ้าน รวมทั้งต้นทุน Crude Premium ที่ปรับตัวลดลง มี Accounting GIM จำนวน 7,507 ล้านบาท หรือ 13.45 ดอลลาร์สหรัฐ ต่อบาร์เรล ส่งผลให้บริษัทฯ มีกำไรสุทธิ 1,608 ล้านบาท เพิ่มขึ้น ร้อยละ3 เทียบกับไตรมาสก่อน
ทั้งนี้ในภาพรวมผลการดำเนินงานปี 2563 เทียบกับปี 2562 บริษัทฯ มี Market GIM และ Accounting GIM ลดลง ซึ่งเป็นผลจากหลายปัจจัย ได้แก่ ราคาและปริมาณการขายลดลง ซึ่งเป็นผลกระทบจากการแพร่ระบาดของไวรัสโควิด-19 รวมถึงสถานการณ์ราคาน้ำมันดิบ ปรับตัวลดลงอย่างมาก โดยราคาน้ำมันดิบดูไบลดลงต่ำสุดอยู่ที่ 13.55 ดอลลาร์สหรัฐต่อบาร์เรลในเดือนเมษายน และเริ่มฟื้นตัวในช่วงครึ่งปีหลัง หลังจากผู้ผลิตน้ำมันดิบร่วมมือปรับลดกำลังการผลิต เพื่อให้สอดคล้องกับความต้องการใช้น้ำมัน ประกอบกับหลายประเทศ ส่งผลให้ปี 2563 บริษัทฯ มีผลขาดทุนสุทธิ 6,152 ล้านบาท
อย่างไรก็ตามในปี 2564 บริษัทฯ ยังคงมองหาโอกาสการลงทุนในธุรกิจใหม่ตามแผนกลยุทธ์การมุ่งสู่ปิโตรเคมีปลายน้ำเพื่อใกล้ชิดกับผู้บริโภคมากยิ่งขึ้น โดยร่วมมือกับบริษัท ปตท. จำกัด (มหาชน) ในการศึกษาการลงทุนผลิต Melt Blown ซึ่งเป็นวัตถุดิบในการผลิตหน้ากากอนามัย หน้ากาก N95 และ Nitrile Butadiene Latex ซึ่งเป็นวัตถุดิบในการผลิตถุงมือทางการแพทย์ตามแผนการลงทุนในธุรกิจใหม่
นอกจากนี้ยังร่วมกับมหาวิทยาลัยนวมินทราธิราช จัดตั้งห้องปฏิบัติการกลางเพื่อตรวจสอบมาตรฐานผลิตภัณฑ์ทางการแพทย์ครบวงจรแห่งแรกในประเทศไทย และเอเชียตะวันออกเฉียงใต้ เช่น หน้ากากอนามัย หน้ากาก N95 และชุดกาวน์ เพื่อยกระดับคุณภาพการผลิตให้ได้ตามมาตรฐาน ลดการพึ่งพาการนำเข้า และเพิ่มเสถียรภาพด้านสาธารณสุขของประเทศอย่างยั่งยืน และจะสร้างการเติบโตให้กับ IRPC ในอนาคต
นายชวลิต กล่าวว่ คณะกรรมการบริษัทฯ ได้มีมติเห็นชอบการจ่ายเงินปันผลสำหรับผลดำเนินงานปี 2563 ในอัตรา 0.06 บาทต่อหุ้น โดยจะเสนอที่ประชุมสามัญผู้ถือหุ้นเพื่อพิจารณาอนุมัติในวันที่ 31 มีนาคม 2564 ต่อไป